Калі гаворыш пра звышнатуральныя з’явы ў гісторыі чалавецтва, неабходна памятаць, што іх змест не павінен супярэчыць веры. Наадварот, яны павінны быць сканцэнтраваны вакол асноўнага прынцыпа Хрыстовай казані, а менавіта – вакол любові Бога Айца, якая прыводзіць людзей да навяртання і абдорвае мілатой, каб яны маглі даверыць сябе Яму. Такое ж і фацімскае пасланне, якое кліча да пакаяння і да навяртання і гэтым самым уводзіць у самую сутнасць і існасць Евангелля. Пры гэтым трэба адзначыць, што фацімскія аб’яўленні з’яўляюцца найбольш прадбачвальным адкрыццём сучаснасці (пар. MF,p.3). Гэта пацвярджаюць найперш падзеі, якія адбыліся на зломе 80-х і 90-х гадоў у Расіі і ва Ўсходняй Еўропе.